Տարսոնի գրավում (1097)

Տարսոնի գրավում, ռազմական գործողությունների շարք, որը տեղի է ունեցել առաջին խաչակրաց արշավանի շրջանակներում 1097 թվականին՝ Կիլիկիայի Տարսոն քաղաքը Իկոնիայի սելջուկյան սուլթանությունից նվաճելու նպատակամղմամբ։ Քրիստոնյաների բանակը գլխավորում էր Տանկրեդ Տարենտացին, որը Տիչարդ և Ռոջերդ Սալերնացիների հետ միասին առանձնացել էր խաչակիրների հիմնական բանակից և ներխուժել Կիլիկիա։

Խաչակիրների օժանդակությամբ էր հանդես գալիս նաև Լամբրոնի իշխան Օշին Գանձակեցին և վերջինիս եղբայրը՝ Բազունին։ Հետագայում արշավանքին է միանում նաև Բագրատ Կամսարականի գլխավորած զորաբանակը։

Ճակատամարտ 
Տանկրեդ Տարենտացու գլխավորած խաչակիրների բանակը Կիլիկիայում ստանում է Լամբրոնի բարոն Օշին Գանձակեցու զինակցությունը և արշավանք սկսում Իկոնիայի սուլթանության տիրապետության ներքո գտնվող Տարսոն քաղաքի ուղղությամբ։ Իմանալով Տանկրեդի զորաշարժի մասին՝ Իկոնիայի սուլթանության բանակն ինքն է նախահարձակ լինում, սակայն քրիստոնեական միացյալ բանակին հաջողվում է ետ մղել թշնամու զորախմբին։ Ետ նահանջած սելջուկներն ամրանում են Տարսոն քաղաքում և պատրաստվում պաշտպանողական մարտերի։

Զարգացնելով ռազմավարական հաջողությունները՝ հայ-խաչակրաց միացյալ բանակը 1097 թվականի սեպտեմբերին կեսերին պաշարում է քաղաքը։ Պաշարման ընթացքում քրիստոնյաներին են միանում նաև Բալդուին Բուլոնացու, Բալդուին Բուրգցու և Բագրատ Կամսարականի գլխավորած համալրիչ ուժերը։ Տեղեկանալով այդ մասին` սելջուկյան կայազորը համաձայնվում է հանձնել քաղաքի երկու աշտարակները` այն պայմանով, որ մնացած ամրություններն էլ կհանձնի քրիստոնյաների հիմնական բանակի տեղ հասնելուն պես։ Նվաճված տարածքների պատկանելիության շուրժ ծագած թեժ վեճից հետո քաղաքն անցնում է Բալդուինին, իսկ Տանկրեդն իր ուժերով շարժվում է Ադանայի ուղղությամբ։ Սեպտեմբերի 24-ին քաղաքի մատույցների մոտ է հասնում Տանկրեդ Տարենտացուն միանալ ցանկացող նորմանական զորաջոկատ, որին, սակայն, Բալդուինը թույլ չի տալիս ապաստանել Տարսոնում։

Օգտվելով քրիստոնեական ուժերի միջև ծագած տարաձայնություններից և անմիասնությունից՝ Իկոնիայի սելջուկյան սուլթանության բանակը գիշերային անակնկալ հարձակում է գործում Բալդուինի բանակի վրա և ջախջախիչ պարտության մատնում վերջինիս։ Իրավիճակը կայունացնելու նպատակով հաջորդ օրն առավոտյան Տարսոն են ներխուժում քրիստոնեական միացյալ բանակները՝ Տանկրեդ Տարենտացու գլխավորությամբ, որոնք վճռական ճակատամարտում հաղթանակ են տանում։ Այս պարտությունից հետո սելջուկները կորցնում են Տարսոնի նկատմամբ իրենց իշխանությունը, իսկ խաչակիրները տիրում են քաղաքի բոլոր պաշտպանական ամրություններին։ Միևնույն ժամանակահատվածում օգտվելով հարմար տիրող իրավիճակից՝ Կոնստանդին Ա Ռուբինյանը առանց նշանակալի մարտեր մղելու նվաճում է լեռնային Կիլիկիայի Վահկա բերդաքաղաքը՝ այն դարձնելով իշխանանիստ։ Դրանից հետո Կոնստանդինը սկսում է համագործակցել Կիլիկյան դարպասներով երկրամաս մուտք գործած Վելֆ Բավարացու հետ, որից հետո նրանք համատեղ ուժերով առանց լուրջ դիմադրության հանդիպելու տիրում են Անարզաբա քաղաքին։

Տես նաև 
 Խաչակրաց առաջին արշավանք
 Տանկրեդ Տարենտացի
 Տարսոնի ճակատամարտ (1165)

Ծանոթագրություններ 

Կիլիկյան Հայաստանի ճակատամարտեր
Խաչակրաց առաջին արշավանք